**VSESLOVENSKI PREDINFORMATIVNI DAN IN ZAPOSLITVENI SEJEM**

**Največji vseslovenski sejem izobraževanja in poklicev Informativa bo 25. in 26. januarja 2019 na Gospodarskem razstavišču v Ljubljani že enajstič na enem mestu predstavil celovito paleto izobraževanj – od srednješolskih vse do dodiplomskih in podiplomskih programov, številne poklice, informacije o štipendijah, ponujal pa bo tudi več kot 100 mest v okviru projekta Moja prva zaposlitev. V okviru dogodka bo organizator skupaj z Društvo Duh časa podaril 150 računalnikov za šolajoče, ki si nakupa računalnika ne morejo privoščiti, istočasno kot Informativa pa bo potekal tudi dogodek za prostočasne aktivnosti mladih Arena mladih.**

**(PRED)INFORMATIVNI DAN ZA MLADE**

Natanko tri tedne **pred uradnimi informativnimi dnevi**, ki bodo po vsej Sloveniji potekali **15. in 16. februarja**, bodo mladi na 11**.** **Informativi** izobraževalne programe lahko spoznavali na enem mestu. Hkrati bodo lahko pridobili tudi različne, s poklici in izobraževanjem povezane, informacije. Informativa je edinstven (pred)informativni dan **za učence, dijake in študente**, da spoznajo, katere šole oz. fakultete jim ponujajo katere programe, jih med seboj primerjajo in se odločijo, katero izmed njih bodo obiskali na informativni dan ter kam bodo nato oddali prijavnico za vpis. V letošnjem letu se predstavlja tudi okoli **17 programov iz tujine**.

**MOJA PRVA ZAPOSLITEV – VEČ KOT 100 DELOVNIH MEST**

V letošnjem letu bo na Informativi že drugič potekal projekt zaposlovanja mladih **Moja prva zaposlitev**. Mladi bodo na skupnem razstavnem prostoru v dvorani Kupola (A2) lahko stopili v neposreden stik z delodajalci, ki nudijo **več kot 100 zaposlitev**, štipendije, praktična usposabljanja, projektno in študentsko delo ter prvo zaposlitev. Zaposlitve bodo ponujali **IN2, Koper**, **Gostol - Gopan, Nova Gorica**, **Medis, Iskraemeco**, **Zavod Nefiks**, **LTH Castings**, **S&T Slovenija** in **Hofer trgovina**. Poleg omenjenih bodo kadre ali potencialne štipendiste iskali še **Slovenska vojska**, **Belimed, d. o. o.**, **Gen-i**, trgovanje in prodaja električne energije ter **Agencija M servis** in avstrijsko podjetje **Dynatrace**.

**DOBRODELNA AKCIJA – PODARJAMO 150 RAČUNALNIŠKIH KOMPLETOV**

V letošnjem letu bodo organizatorji Informative skupaj z **Društvom Duh časa** podarili računalnike šolajočim, ki si nakup računalnika težje privoščijo. V okviru akcije **Računalniki za šolajoče** na 11. Informativi želi društvo podariti **150 računalniških kompletov**, opremljenih z odprtokodnimi programi, pripravljenimi za uporabo. Več o akciji lahko prosilci najdejo na spletni strani [www.informativa.si](http://www.informativa.si) (rubrika Za šole, do rezervacije vseh prostih računalnikov). Računalniški kompleti se bodo prevzeli v času 11. Informative v Stekleni dvorani C.

**IZOBRAŽEVALNI PROGRAM**

Tudi na letošnji Informativi ne bo manjkal pester, predvsem pa bogat spremljevalni program, ki bo mladim nudil informacije o nadaljnjem izobraževanju. V **predavalnicah** se bosta tako s svojim interaktivnim programom  **predstavili Univerza v Ljubljani** in **Univerza na Primorskem**, kjer boste obiskovalci našli veliko koristnih informacij o izbiri študija, štipendiranju, napakah pri izbiri študija … zopet pa se bo predstavil **Evropski Socialni Sklad**, kjer se bo predstavilo šest institucij (Služba vlade RS za razvoj in evropsko kohezijsko politiko, Javni štipendijski, razvojni, invalidski in preživninski sklad RS, Zavod RS za zaposlovanje, Ministrstvo RS za javno upravo, Ministrstvo za delo, družino, socialne zadeve in enake možnosti ter Center RS za poklicno izobraževanje).

**PROSTOČASNE AKTIVNOSTI NA ARENI MLADIH**

Sočasno kot Informativa bo v Stekleni dvorani (C) Gospodarskega razstavišča potekala tudi **Arena mladih**, prireditev, kjer bodo mladi pridobili številne nasvete o aktivnem preživljanju prostega časa, zdravi in športni prehrani, ličenju, pestro dogajanje pa se bo odvijalo tudi na **Areninem odru**, bogatem izobraževalnega in glasbenega programa.

Vstop na prireditev je brezplačen. Več na [www.informativa.si](http://www.informativa.si).